आखिर हम अपने बच्चों को सभ्य नागरिक और बेहतर इंसान बनाने के लिए स्कूल भेजते हैं या अपराधी बनाने के लिए? बच्चा नर्सरी और पहली कक्षा में जाता है तो मां-बाप, शिक्षक, समाज उसके अबोध मन में ‘तुम्हें कक्षा में सबसे आगे रहना है’, ‘तुम्हें प्रथम आना है’ जैसे विचार भर देते हैं। बालक को प्रतियोगिता, जलन, ईर्ष्या की शिक्षा हम नर्सरी और पहली कक्षा से देना शुरू कर देते हैं। अच्छे अंक आएं तो उपहारों से नवाजा जाता है और खराब अंक आए तो सबके सामने डांट पड़ती है। दूसरों के बच्चों से तुलना करना तो जैसे मां-बाप का परम कर्तव्य है। अब एक कक्षा में पचास छात्र हैं तो उनमें से एक ही प्रथम आएगा, बाकि उनचास छात्र तो प्रथम नहीं आ सकते!